钦定古今图书集成/明伦汇编/皇极典/第245卷 > 《政必成化必至策》前人
## 钦定古今图书集成/明伦汇编/皇极典/第245卷 > 《政必成化必至策》前人

问：“先王之教，布在方册，事虽易举，政则难成。” 岂文之空垂，将行之未至？思臻其极，伫质所疑。

夫欲使政必成，化必至者，无他焉，在陛下敬始慎终
之所致耳。臣闻先王之训，不徒言也；先王之教，不虚
行也。浅行之则小理，深行之则大和。浅深大小之应，
其犹影响矣。然则天下至广，王化至大，增减损益，难
见其形。是以政之损者，虽不见其日损，必有时而乱
也；教之益者，虽不见其日益，必有时而理也。陛下但
推其诚，勤其政，敬其始，慎其终，日用而不知，自臻其
极，此先王终日所务者也，终日所存者也，不可月会
其教化之浅深，岁计其风俗之厚薄焉。臣又闻《易》曰：
“圣人久于其道而天下化成。”《诗》曰：“靡不有初，鲜克有
终。”此言王者之教，待久而成也，王者之化，待终而至
也。陛下诚而久之，敬而终之，则何虑“政不成而化不
至乎？”